《连州行衙水阁望溪西诸山》
宋代·吕本中

峤南气常昏，终日如雾隔。我来已经时，初不辨山色。

纷纷翳犯眼，默默悸动魄。今晨忽晴快，如语见肝膈。

群峰插天青，野水恣意白。深窥木杪静，细数鸟道窄。

天心岂无意，直欲慰北客。才经盗贼扰，更脱瘴疠厄。

湖湘虽未定，势已初夏迫。颇闻铁骑远，不复更追索。

我归当何时，俗事累千百。便拟衡山前，今年饱新麦。

忧虑则未已，四海方逼仄。群公献纳际，或肯任此责。

先当肃区夏，次用及蛮貊。岂容肆蹂躏，岁必有大获。

天虽未悔祸，世岂无良策。生人苟未尽，狐兔当有宅。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。